Președintele ucrainean Volodimir Zelenski și-a publicat declarația de avere pentru anul 2023, care arată că veniturile liderului de la Kiev au crescut anul trecut față de 2022, relatează The Kyiv Independent.
Biroul prezidenţial ucrainean a anunţat vineri că liderul de la Kiev și-a publicat declarația de avere, veniturile, cheltuielile și obligațiile financiare în 2023.
În lupta împotriva corupției, Ucraina a instituit sistemul de declarații electronice obligatorii de avere pentru funcționarii publici în 2014.
Obligativitatea a fost suspendată după ce Vladimir Putin a invadat Ucraina, iar Zelenski a dispus reluarea lor în octombrie 2023.
Familia Zelenski a declarat venituri de aproximativ 317.00 de dolari, inclusiv circa 190.000 de dolari din vânzarea de obligațiuni de trezorerie.
Restul veniturilor de aproape 127.000 de dolari au constat în principal în salarii, dobânzi bancare și venituri din închirierea de imobile, potrivit declarației prezentate de Biroului prezidențial ucrainean.
"Creșterea veniturilor față de 2022 s-a întâmplat datorită reluării plății chiriilor", se arată în declarație, adăugând că soldul rămas în numerar al familiei Zelenski a scăzut cu aproape 71.000 de dolari la sfârșitul anului 2023.
Veniturile lui Zelenski, în scădere în 2021 și 2022
Zelenski a publicat la sfârșitul lunii ianuarie declaraţiile de avere pe anii 2021 şi 2022, care arătau că veniturile liderului de la Kiev erau în scădere față de 2020.
Familia Zelenski a câştigat 285.198 de dolari în 2021, deşi aproape 141.278 de dolari din această sumă au provenit din vânzarea de obligaţiuni de trezorerie.
Venitul din 2021 a fost cu aproape 314.827 de dolari mai mic decât cel din 2020.
Declaraţia lui Zelenski a atribuit venitul mai mic din 2022 contractelor de închiriere îngheţate ca urmare a ofensivei Rusiei în Ucraina.
Potrivit declaraţiei, în 2021, Zelenski a finalizat procesul de înregistrare a 22 de mărci comerciale, după ce îl începuse "cu mult înainte de a fi ales preşedinte". Declaraţia completă enumeră câteva zeci de mărci comerciale.
Numărul de apartamente, vehicule şi alte bunuri ale lui Zelenski nu s-a schimbat. Potrivit declaraţiei sale, există şapte înregistrări de apartamente şi două de vehicule, un Range Rover şi un Mercedes.
Fluxul de bani al familiei Zelenski a scăzut în 2022 comparativ cu 2021 cu 47.500 dolari.